
REFERAT DE APROBARE A PROIECTULUI DE HOTĂRÂRE
privind aprobarea contractului de novaţie a contractului de transfer activităţi nr. 9657/31.12.2021


1. Descrierea situatiei actuale
			Până în data de 31.12.2021 activităţile de administrare, întreţinere şi  exploatare a locurilor de parcare şi staţionare din Municipiul Timişoara au fost concesionate către Societatea Drumuri Municipale Timişoara SA.
Având în vedere apariția O.G. nr. 71 din 29 august 2002 privind organizarea şi funcţionarea serviciilor publice de administrare a domeniului public şi privat de interes local, act normativ cu caracter special în domeniul serviciilor publice de administrare a domeniului public și privat de interes local, printre care se regăsește și activitatea sus-menționată, se impune stabilirea modalității de organizare și desfășurare a activității de parcare pe raza municipiului Timișoara, conform acestor prevederi legale.
Prin HCLMT nr. 450/07.12.2021 s-a înfiinţat Serviciul Public de Interes Local pentru Administrarea Parcărilor Publice din Municipiul Timișoara - TIMPARK, ca entitate cu personalitate juridică, care funcționează sub autoritatea Consiliului Local al Municipiului Timișoara, cu sediul  in Timișoara, Splaiul Nicolae Titulescu nr. 10, Județul Timiș.
    
2. Schimbari preconizate și rezultate așteptate           
Serviciul Public de Interes Local pentru Administrarea Parcărilor Publice din municipiul Timișoara- TIMPARK, funcționează ca entitate cu personalitate juridică și buget propriu, în subordinea Consiliului Local al Municipiului Timișoara și va desfășura următoarele activități: 
a) activitatea de administrare a parcărilor publice (amenajare, dotare, exploatare); 
b) activitatea de ridicare, transport şi depozitare a autovehiculelor abandonate, fără stăpân sau staţionate neregulamentar în municipiul Timișoara; 
c) activitatea de constatare şi sancţionarea abaterilor de la regimul parcărilor; 
d) activitatea de gestionare a formularelor cu regim special; 
e) activitatea de facturare a abonamentelor și a voucherelor pentru parcare şi de urmărire a contractelor de comision pentru vânzarea voucherelor şi a contractelor pentru închiererea locurilor de parcare; 
f) activitatea de gestionare şi întreţinere a dotărilor parcărilor publice şi a parcului auto pentru ridicări şi blocări; 
g) activitatea de încasare a tarifelor pentru plata parcării, a taxelor de penalizare aplicate, precum și a celor pentru ridicarea, transportul și depozitarea autovehiculelor. 
Patrimoniul aferent serviciului de administrare a parcărilor este format din totalitatea drepturilor și obligațiilor cu valoare economică, precum și a bunurilor, respectiv forței de muncă, preluate de la Societatea Drumuri Municipale Timișoara S.A. ca urmare a transferului unei părți din  întreprindere.
			Prin art. 4 din HCLMT nr. 450/07.12.2021, s-a aprobat încheierea Contractului de transfer activități între Municipiul Timișoara, în calitate de cesionar și Societatea Drumuri Municipale Timișoara S.A., în calitate de cedent, conform Anexei nr. 5 la hotărâre.
Obiectul contractului îl constituie novarea Contractului de transfer de activități nr. 9657/31.12.2021, încheiat în baza HCLMT nr. 450/07.12.2021, prin schimbarea cesionarului, adică a debitorului din raportul juridic inițial, Municipiul Timișoara (cesionar novat), urmând ca noul cesionar să devină Serviciul Public de Interes Local pentru Administrarea Parcărilor Publice din Municipiul Timișoara - TIMPARK, cu respectarea dispozițiilor art. 1609 alin. 2 și următoarele din Codul civil.
          
3. Concluzii
        Consider necesar și oportun aprobarea proiectului de hotărâre aprobarea contractului de novaţie a contractului de transfer activităţi nr. 9657/31.12.2021. 

